Annandale, predgrađe Washingtona - primjer nove vrste američkog melting pota
Sve do nedavno, useljenici su se najčešće nastanjivali u središtima najvećih američkih gradova. Danas ih je najviše u predgrađima.
Jedna nova analiza 100 glavnih velegradskih regija pokazuje da mnogi crnci, Azijati, Hispanici, ljudi rođeni izvan Sjedinjenih Država te samci danas žive u predgrađima koja su nekoć bila nastanjena uglavnom bjelačkim obiteljima srednje klase Populacija Sjedinjenih Država u proteklih deset godina prešla je 300 milijuna – uglavnom zahvaljujući velikom porastu ne-bjelačkih etničkih skupina. Jedna nova studija, temeljena na popisu stanovništva, analizira 100 glavnih velegradskih regija i pokazuje da mnogi crnci, Azijati, Hispanici, ljudi rođeni izvan Sjedinjenih Država te oni koji žive sami, sve češće žive u predgrađima koja su nekoć bila nastanjena uglavnom bjelačkim obiteljima srednje klase. Demografska tranzicija ove vrste stigla je i u Annandale, predgrađe Washingtona. Cynthia Rosenberg podučava književnost u srednjoj školi u mjestu Annandale. No, kaže nam da više podučava engleski jezik nego književnost. Ovu školu naime pohađa preko dvije i pol tisuće učenika iz 85 zemalja. Tu se govori više od 40 jezika. U posljednjih deset godina broj učenika toliko je narastao da se nastava mnogih razreda odvija u velikim stambenim prikolicama u parku do škole. Škola je uposlila petero ljudi koji pomažu novim useljenicima. Oni tečno govore vijetnamski, španjolski i korejski.Jedna od njih je Dinora Gonzalez, rođena u Hondurasu. Ona hispaničkim obiteljima pomaže uspostaviti kontakt sa školskim osobljem. "Pomažem uglavnom obiteljima s niskim primanjima koje ne govore engleski. Kad god se radi o nečem u vezi škole, oni me nazovu da kontaktiram školu i da u njihovo ime razgovaram s nastavnicima, savjetnicima, ili pak po naputku nastavnika zovem roditelje" - kaže Dinora Gonzales. Srednja škola Annandale High otvorena je 1954. godine. Tada ju je pohađalo nekoliko stotina bjelačkih učenika. Gotovo svi stanovnici u okolici bili su bjelačke obitelji srednje klase s djecom. Obitelj Catherine Quigley doselila se u ovo predgrađe 1962. Njeno troje djece pohađalo je Annandale High: "Kad je moj sin maturirao 1977., škola je imala 680 učenika. Od njih 680, bio je samo jedan crnac" - kaže Catherine Quigley, koja je ostala živjeti u Annandaleu i u poznijem dobu. Ona kaže da su većina njenih susjeda danas Azijati, Hispanici i ljudi sa Srednjeg istoka. Mnogi od njih ne govore engleski. U međuvremenu se, kaže ona, izgubio nekadašnji duh mjesta. Prije se, kaže, više osjećalo zajedništvo, iako su ljudi doselili iz raznih dijelova Amerike, no danas toga više nema. Međutim, Catherine Quigley se zbližila s jednom palestinskom obitelji iz Libanona koja se prije šest godina preselili u kuću preko puta njene. To je obitelj Josepha Moure koji je u Ameriku stigao prije deset godina, nakon što mu je brat, policajac, ubijen u političkim neredima. On kaže da Annandale ima sve što njegova obitelj treba. "Moja žena ne vozi, nema vozačku dozvolu. No, sve što trebamo blizu nam je: trgovine, praonice i ostalo, pa do svega može pješice. Najvažnije za mene je što ne moram brinuti o vožnji do škole ili o školskom autobusu, već do nje hodamo" - objašnjava Joseph Moura, koji je u Libanonu bio dobro plaćeni šef kuhinje. Po doseljenju je morao promijeniti profesiju kako bi izdržavao svoju obitelj. Danas ima malu građevinsku tvrtku. Kao i Moura, useljenici se moraju prilagoditi novom životu, ali i oni imaju značajan utjecaj na Sjedinjene Države. William Frey, demograf u Institutu Brookings u Washingtonu, kaže: "Ljudi iz drugih dijelova svijeta – Latinske Amerike i Azije – donose sa sobom različite jezike, različite kulture i različite načine obavljanja određenog posla." William Frey kaže da imigranti, koji su se tradicionalno naseljavali u velike luke poput New Yorka, Miamija i Los Angelesa, danas naseljavaju mnoge druge velegradske regije. A predgrađa – osobito ona s dobrim školama – privlače obitelji s djecom. Frey dodaje da će vlasti, škole, poslodavci i političari morati uspostaviti vezu s tim novim useljenicima. Mnogi Amerikanci, kako vidimo u Annandaleu, to već čine.